b'\n_START_ARTICLE_\nBacterioter\xc3\xa0pia fecal\n_START_PARAGRAPH_\nLa bacterioter\xc3\xa0pia fecal, tamb\xc3\xa9 coneguda com a transfusi\xc3\xb3 fecal, trasplantament fecal, o infusi\xc3\xb3 probi\xc3\xb2tica humana (HPI), \xc3\xa9s un tractament m\xc3\xa8dic per a pacients amb colitis pseudomembranosa (causada per Clostridium difficile), colitis ulcerosa i la s\xc3\xadndrome de l\'intest\xc3\xad irritable que implica la restauraci\xc3\xb3 de l\'homeostasi del c\xc3\xb2lon reintroduint flora bacteriana normal a partir de femta obtinguda d\'un donant sa.\n_START_SECTION_\nHist\xc3\xb2ria\n_START_PARAGRAPH_\nLa bacterioter\xc3\xa0pia fecal ha estat desenvolupada els darrers anys pel Dr. Thomas J. Borody i el seu equip de Sydney (Austr\xc3\xa0lia) com a tractament alternatiu per a la colitis ulcerosa. Aquesta malaltia \xc3\xa9s causada per la infecci\xc3\xb3 per C. difficile i el seu tractament habitual s\xc3\xb3n els antibi\xc3\xb2tics. Ara per ara es considera que aquest tipus de ter\xc3\xa0pia, aplicat seguint els protocols adequats al cas, pot tenir efectes beneficiosos en altres patologies digestives i no digestives.\n_START_SECTION_\nProcediment\n_START_PARAGRAPH_\nEl procediment implica un tractament d\'entre 5 i 10 dies de duraci\xc3\xb3 amb \xc3\xa8nemes que contenen flora bacteriana provinent d\'un donador sa (pr\xc3\xa8viament analitzat amb tests bacteriol\xc3\xb2gics i de par\xc3\xa0sits). Una selecci\xc3\xb3 rigorosa del donant seguint criteris estandarditzats \xc3\xa9s fonamental per evitar complicacions posteriors. Els \xc3\xa8nemes es preparen i administren a l\'hospital per assegurar totes les precaucions necess\xc3\xa0ries. La infusi\xc3\xb3 probi\xc3\xb2tica tamb\xc3\xa9 es pot administrar a trav\xc3\xa9s d\'una sonda nasog\xc3\xa0strica, de manera que la infusi\xc3\xb3 arriba directament a l\'intest\xc3\xad prim. Es poden combinar els dos m\xc3\xa8todes per assolir un millor resultat. Cal portar a terme un seguiment del procediment durant m\xc3\xa9s d\'un any.\n_START_SECTION_\nBases\n_START_PARAGRAPH_\nLa bacterioter\xc3\xa0pia fecal es basa en el concepte de la interfer\xc3\xa8ncia bacteriana: utilitzar bacteris no lesius per despla\xc3\xa7ar els patog\xc3\xa8nics. Aquest mode de combatre les infeccions bacterianes no \xc3\xa9s nou, ja que ha estat utilitzat des de fa molts anys en animals - per exemple per prevenir la salmonel\xc2\xb7losi en pollastres. En el cas de la colitis pseudomembranosa el patogen \xc3\xa9s conegut (C. difficile), per\xc3\xb2 encara es desconeix el patogen que causa la colitis ulcerosa, per\xc3\xb2 l\'efectivitat de la bacterioter\xc3\xa0pia fecal suggereix que la causa de la colitis ulcerosa podria ser una infecci\xc3\xb3 pr\xc3\xa8via per un patogen desconegut. \xc3\x89s possible que aquesta lesi\xc3\xb3 inicial es resolgui sola per si mateixa, per\xc3\xb2 causa un desequilibri de la flora bacteriana, produint-se un cicle d\'inflamaci\xc3\xb3 (que explicaria els episodis remissi\xc3\xb3-recaiguda d\'aquesta malaltia) que podria ser trencat recolonitzant el c\xc3\xb2lon amb bacteris provinents d\'un individu sa. Es pot considerar una extensi\xc3\xb3 de la recerca probi\xc3\xb2tica.\n_START_SECTION_\nEfectivitat\n_START_PARAGRAPH_\nEl procediment ha estat utilitzat exitosament per curar les infeccions de C. difficile, amb un \xc3\xadndex d\'\xc3\xa8xit de prop del 95%. Els beneficis de la bacterioter\xc3\xa0pia fecal inclouen la reducci\xc3\xb3 del risc de desenvolupar resist\xc3\xa8ncia als antibi\xc3\xb2tics, la reducci\xc3\xb3 dels costos respecte a l\'antibioticoter\xc3\xa0pia i l\'alta r\xc3\xa0tio d\'\xc3\xa8xit. A pesar d\'aix\xc3\xb2, s\'utilitza la ter\xc3\xa0pia com a "\xc3\xbaltim recurs" degut als riscs que comporta (s\'han descrit algunes complicacions serioses, com ara bacteri\xc3\xa8mies, s\xc3\xa8psies, pneum\xc3\xb2nies o peritonitis, d\'especial gravetat en pacients amb alteracions del sistema immunitari), a la falta de cobertura sanit\xc3\xa0ria per realitzar el proc\xc3\xa9s sobre el donant sa i a la "repugn\xc3\xa0ncia" del proc\xc3\xa9s en general._NEWLINE_Encara que els efectes sobre la colitis ulcerosa (CU) no han estat estudiats adequadament, alguns estudis suggereixen que t\xc3\xa9 efectes positius. Un estudi de Borody i cols. que detalla 6 casos de colitis ulcerosa severa cr\xc3\xb2nica tractats amb bacterioter\xc3\xa0pia fecal suggereix que el procediment \xc3\xa9s extremadament exit\xc3\xb3s, almenys en els casos descrits. La simptomatologia en aquests malalts es va revertir per complet quatre mesos despr\xc3\xa9s d\'iniciar la transfusi\xc3\xb3 fecal, sense que se\'ls apliqu\xc3\xa9s cap altre tipus de medicaci\xc3\xb3. Entre 1 i 13 anys despr\xc3\xa9s de la bacterioter\xc3\xa0pia fecal, i sense prendre cap medicament, no existiren signes cl\xc3\xadnics, colonosc\xc3\xb2pics ni histol\xc3\xb2gics que demostressin l\'exist\xc3\xa8ncia de CU en el pacient. El grup de Sydney divulg\xc3\xa0 un cas de presumpta colangitis esclerosant prim\xc3\xa0ria, una malaltia autoimmunit\xc3\xa0ria freq\xc3\xbcentment associada a la s\xc3\xadndrome de l\'intest\xc3\xad irritable, que es recuper\xc3\xa0 totalment despr\xc3\xa9s del tractament. Les evid\xc3\xa8ncies de l\'efic\xc3\xa0cia d\'aquest recurs aplicat a la malaltia de Crohn, s\xc3\xb3n escasses a hores d\'ara. Es creu que el trasplantament de microbiota fecal podria ser una eina terap\xc3\xa8utica eficient en el maneig de la s\xc3\xadndrome metab\xc3\xb2lica i les complicacions de la cirrosi. Alguns treballs indiquen que aconsegueix a llarg termini una millora dels s\xc3\xadmptomes gastointestinals i conductuals en persones que sofreixen trastorns de l\'espectre autista._NEWLINE_En equins, el m\xc3\xa8tode ha demostrat ser \xc3\xbatil per tractar la colitis aguda secund\xc3\xa0ria a cirurgia de c\xc3\xb2lon.'